Mette Bock (LA), 2012-11-01:
Tak for det.
Læreruddannelsen er en af de mest mishandlede uddannelser i Danmark overhovedet.
Den har haft sin egen lov, og igennem de sidste 10 år har der været gennemført så mange ændringer, at det svarer til en ændring cirka hver tredje måned.
Det er simpelt hen ikke godt nok, og af samme grund er vi i Liberal Alliance rigtig kede af, at regeringspartierne, V, K og O valgte ikke at invitere os med til forhandlingerne.
Vi ville gerne have løftet ambitionsniveauet, vi ville gerne have løftet barren.
Vi havde et håb om, at man, når man nu samlede professionsuddannelser og universitetsuddannelser under det samme ministerium, så også kunne begynde at samtænke de to søjler.
Der er alvorligt brug for et løft af vores læreruddannelse, men der er også alvorligt brug for et løft af de universitetsuddannelser, som uddanner de mennesker, der skal ud at undervise på ungdomsuddannelserne.
Der, hvor vi med den stolte danske uddannelsestradition, vi har, kunne have løftet ved at tænke de her ting samlet, var ved at bruge den praksisforankring, professionsorientering og samtænkning af fag, didaktik og pædagogik, som vi kender fra læreruddannelsen.
Vi kunne have bragt det bedste af det ind på universiteterne, og ved at gøre læreruddannelsen universitetsbaseret – altså, ikke gøre den til en universitetsuddannelse, men knytte den til universiteterne – kunne vi samtidig bringe en del af den fagfaglighed, som er på universiteterne, ud på læreruddannelsen.
Når jeg siger, at det ikke var vores ambition at gøre læreruddannelsen til en universitetsuddannelse, er det netop, fordi vi har brug for at uddanne lærere overalt i landet.
Men vi har ikke løst problemet omkring fagfagligheden på læreruddannelsen med det forslag, der ligger her.
Vi mener stadig væk, at linjefagene i dette forslag er for små.
Vi har ikke fået løst problemet.
Vi er kommet et lille skridt i den rigtige retning, men linjefagene er stadig væk for små.
Vi mener også, at det er et stort, stort problem, at man er så naiv, at man tror, at vi styrker almendannelsen ved at have lavet et i øvrigt på mange måder udmærket nyt fag omkring pædagogik og lærerfaglighed og integrere det gamle KLM i det.
Vi mener heller ikke, at de nye krav til optagelse løser nogen som helst problemer.
Vi får ikke bedre kvalificerede lærerstuderende ved at have indført de her nye krav.
Hvis man virkelig skulle have gjort noget, skulle man have stillet et konsekvent krav om optagelsessamtaler, så vi var sikre på, at vi fik de unge mennesker ind.
Det, der er afgørende for, om vi får dygtige lærere, er ikke det karaktergennemsnit, de går ud fra ungdomsuddannelsen med; det er hele deres indstilling til, hvad det vil sige at komme til at arbejde som lærer.
Men der er også nogle gode ting i det, vi ser.
For det første synes vi, at det er fint, at der sker en vis deregulering af uddannelsen, og at den ikke længere får sin egen lov, men bliver lagt ud i en uddannelsesbekendtgørelse.
Det er absolut et skridt i den rigtige retning.
Vi ser det også som en stor styrkelse, at man nu på det enkelte udbydersted kan lave sin egen profil.
Det har der været stærkt behov for, og der er brug for lærere med mange forskellige toninger i det komplicerede samfund, vi lever i i dag, så det er absolut også en rigtig god ting.
Der er så nogle ting, som vi synes vi må nøjes med at trække på smilebåndet af.
Altså, at tro, at det skulle gøre vores børn bedre rustede i forhold til at kunne åbne den verden, som handler om musik, fordi der bliver en tilknytning til musikkonservatorierne – af alle – mener jeg simpelt hen er udtryk for, at man ikke aner et klap om, hvad der foregår på vores musikkonservatorier.
Men lad os nu se, hvad der sker.
Samlet set ser vi det her som et skridt i den rigtige retning, men vi synes, at ambitionsniveauet er for lavt, og jeg vil gerne herfra forudsige, at vi i løbet af 10 år får en universitetsbaseret læreruddannelse.
Vi bliver nødt til at styrke denne fagfaglighed, ikke af hensyn til de politiske partier, ikke af hensyn til de lærerstuderende, men af hensyn til Danmarks fremtid, og jeg synes virkelig, at det er ærgerligt, at man ikke tog det fulde skridt nu og fik det gjort rigtigt.
Som sagt er der samlet set skridt i den rigtige retning, og derfor støtter Liberal Alliance forslaget.